REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj : 06-2/506-15

4. decembar 2015. godine

B e o g r a d

ZAPISNIK

29. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 4. DECEMBRA 2015. GODINE

Na osnovu člana 70. Poslovnika Narodne skupštine Odbor za obrazovanje, nauku, tehnološki razvoj i informatičko društvo održao je sednicu.

 Sednica je počela u 10,30 časova.

 Sednici je predsedavala mr Aleksandra Jerkov, predsednica Odbora.

 Sednici su prisustvovali: Marko Atlagić, Ljubiša Stojmirović, Ljibuška Lakatoš, Nevenka Milošević, Žarko Obradović, Arpad Fremond, Miletić Mihajlović, Jelisaveta Veljković, Milena Bićanin, Olena Papuga i Riza Halimi članovi Odbora.

 Sednici nisu prisustvovali: Milan Knežević, Mileta Poskurica, Irena Aleksić, Nebojša Petrović, Ninoslav Stojadinović, kao ni njihovi zamenici.

 Sednici su prisustvovali predstavnici Ministarstva omladine i sporta: Vanja Udovičić, ministar omladine i sporta, Predrag Peruničić, državni sekretar, Uroš Zeković, pomoćnik ministra, Zorica Nikodijević, sekretar ministarstva, Ivana Dukić, posebni pomoćnik ministra za pravna pitanja i Nenad Đurđević, član radne grupe za izradu Zakona o sportu.

 Sednici su prisustvovali i predstavnici Ministarstva prosvete*,* nauke i tehnološkog razvoja: Srđan Verbić, ministar, Vera Dondur, državni sekretar, Nikola Tanić, pomoćnik ministra za nauku.

 Sednici je prisustvovao i Nenad Čelarević, zamenik menadžera na projektu „PERFORM“.

 Predsednica mr Aleksandra Jerkov je predložila dopunu dnevnog reda tačkom: **Predlog zakona o izmenama i dopunama Zakona o naučno-istraživačkoj delatnosti,** za koji je Vlada predložila razmatranje po hitnom postupku**.**

**Na predlog predsednice Odbora, usvojen je sledeći:**

D n e v n i r e d

1. **Razmatranje Predloga zakona o sportu**, **u načelu,**  koji je podnela Vlada (broj 66-3044/15 od 20. novembra 2015. godine);
2. **Predlog zakona o izmenama i dopunama Zakona o naučno-istraživačkoj delatnosti**

 **3. Razno.**

 Pre prelaska na dnevni red, na glasanje je stavljen zapisnik **28.** sednice Odbora, koji je zatim jednoglasno usvojen.

 Prva tačka dnevnog reda: **Razmatranje Predloga zakona o sportu**, **u načelu,**  koji je podnela Vlada (broj 66-3044/15 od 20. novembra 2015. godine);

 Vanja Udovičić, Ministar omladine i sporta pozdravio je sve prisutne rekavši da će pokušati da iznese Predlog zakona o sportu u kratkim crtama. Ovaj predlog zakona predstavlja predlog celokupnog sistema sporta budući da je izvršena sveobuhvatna analiza o tome šta nije dobro i šta treba promeniti. Pre samog Zakona tu su bili pisani izveštaji svih nadležnih nacionalnih saveza, pre svega Olimpijskog komiteta Srbije i Sportskog saveza Srbije. Urađena je analiza samog sistema sporta, koja se može naći u obrazloženju Predloga zakona. Ono na čemu se insistiralo jeste širenje baze, što podrazumeva privlačenje što većeg broja ljudi u sistem sporta. Sport ne sme da bude privilegija, već nešto dostupno svim građanima, a to će se postići smanjivanjem opterećenja na budžet, pre svega porodica sportista. Istakao je, da se po prvi put ovim zakonom propisuje da su zdravstveni pregledi za decu od 6 do 14 godina besplatni, i da su u okviru obaveznog zdravstvenog osiguranja. Deca, koja prvi put ulaze u sistem sporta moraju imati obavezeno zdravstveno osiguranje kao i oni koji se bave školskim, ali i profesionalnim sportom. Roditelji su na javnim raspravama konstantno govorili koliko su veliki nameti u sportu i da kada se sabere da treba nabaviti opremu, platiti članarinu, zdravstvene preglede, puteve i pripreme za jedno dete, to često postaje neizvodljivo, a kamoli za dvoje ili troje dece. Takođe veoma važno pitanje jeste pitanje menadžera, prvenstveno maloletnih sportista, kao i profesionalnih, što podrazumeva pitanja kakvi ugovori mogu da budu i koliko mogu da traju, jer su se potpisivali doživotni ugovori. Ovim zakonom se to ograničava na najduže dve godine sa mogućnošću obnavljanja. Ugovor, kao i svi aneksi moraju biti overeni u skladu sa zakonom čime će se zaštititi sportista u slučaju mogućih sporova. Time će i roditelji imati jasnu sliku o tome koja su prava i obaveze sportiste. Što se tiče članarina, ona za maloletne sportiste ne sme biti veća od 10% prosečnog mesečnog primanja u Republici Srbiji. Podjednako važno jeste pitanje transfera, posebno ako se radi o maloletnom sportisti koji pritom menja sredinu u kojoj živi, često bez znanja i roditeljskog nadzora i time se ne zna ni kakav sportski život vodi, da li se pravilno hrani, da li nastavlja svoje školovanje. Kada je reč o međunarodnim transferima, oni su obuhvaćeni međunarodnim sportskim pravilima. Vrhunski sportista kao i sportista koji nastupa za reprezentaciju mora biti zdravstveno osiguran. Problem koji se javljao jeste taj što nakon završene sportske karijere sportista nema ni dana radnog staža. Overom ugovora treba da se regulišu sve obaveze, kako prema državi tako i prema sportisti. Takođe, trebalo bi uvesti jedinstveni vizuelni identitet naše reprezentacije. Velika promena je ta što se uvodi pravilo da jedan čovek može obavljati samo jednu funkciju kada nije reč o delegiranom sistemu, čime se izbegava situacija da se četrdesetak ljudi uglavnom vrti na više funkcija. Praksa na terenu je pokazala da su mnogi klubovi formirani samo radi ubiranja profita. Zato treba napraviti jasnu razliku između klubova koji se takmiče i onih koji se ne takmiče, kao i ko ima pravo da u svom nazivu koristi reč „klub“ i koje su mu obaveze samim tim. Kada je reč o sportskoj arbitraži, prilagođena je važećem opštem režimu, uvodi se mogućnost da Olimpijski komitet Srbije i Sportski savez Srbije mogu napraviti jedinstveni arbitražni sud. Kada je reč o savezima, uvodi se piramidalni sistem na čijem vrhu se nalazi međunarodni sportski savez koji se spušta do samog dna piramide odnosno pojedinačnih klubova na nacionalnom nivou. Što se tiče finansiranja, velika novina jeste da se želi ojačati finansiranje na lokalu. Novina se sastoji u tome da jedan klub može dobiti najviše 20% od budžeta namenjenog za sport čime će se izbeći mogućnost privilegovanja pojedinih klubova. Stvara se mogućnost otvaranja nacionalnog fonda za razvoj sporta, čime bi se omogućio još jedan izvor iz koga je moguće crpeti sredstva. Lokalne samouprave bi trebalo da odredi prioritete u svojoj kategorizaciji sportova, kao i da prepozna određene grane sporta koji nisu od nacionalnog značaja, kao važne, upravo na lokalnom nivou. Dobar primer za to jesu banatske šore i boćanje. Uvodi se jedinstvena baza podataka da bi se jasno videlo koliko sredstava ulazi u sport i na koji način su raspoređena. Što se tiče nadzora, on se prenosi na lokalni nivo sa intencijom da svaka jedinica lokalne samouprave ima svog inspektora, jer se u praksi pokazalo da tri sportska inspektora koja su pri Ministarstvu ne mogu da postignu da iskontrolišu 12 000 klubova i sportskih organizacija. Jedan od većih problema jeste pitanje nedoličnog ponašanja na sportskim dešavanjima, pa se zato uvode norme kojima se prepoznaje i kažnjava delegat ako blagovremeno ne prekine utakmicu usled nedoličnog ponašanja. Nije reč samo o neredima na utakmicama prve lige najpopularnijih sportova, već i o drugim i trećim ligama, pogotovo utakmicama mlađih kategorija na kojima roditelji predstavljaju najveći problem, budući da često ulaze u sukobe nezadovoljni nekom sudijskom odlukom, kao i između sebe, što rezultira i fizičkim obračunima.

 Na kraju svog izlaganja, ministar Vanja Udovičić je rekao da će pitanje privatizacije biti rešeno novim zakonima i da državnom imovinom neće moći da se raspolaže bez odluke Vlade.

 Nevenka Milošević pohvalila je rad Ministarstva kao i zalaganje da se sa svima konstruktivno razgovara. Smatra da je jako dobro da konačno lokalne samouprave moraju doneti pravilnike za finansiranje , kao što je pomenuto da jedan klub ne može imati više sredstava od 20%, čime se uvodi jednakost u sport koji ne sme biti ničija privilegija. Najvažnija vest jeste da deca od 6 do 14 godina neće plaćati zdravstveni pregled, da će se voditi računa kolika je članarina koju plaćaju deca, ko ih trenira, budući da je trener vrlo često „drugi roditelj“, kao i da deca ne treniraju u ranim jutarnjim ili kasnim večernjim satima. Veća ravnopravnost će se postići i kada su u pitanju stipendije. Što se tiče nemilih događaja, potrebno je angažovanje i koordinacija mnogih ministarstava kao i ozbiljan rad na prevenciji. Povećanje broja inspektora će doprineti boljoj primeni zakona. Na kraju je navela da cilj ovog zakona vidi pre svega u povećanju broja onih koji se bave sportom, bilo da je reč o najmlađoj, najstarijoj populaciji, ženama, ili o osobama sa invaliditetom budući da je broj gojaznih u porastu što je jedna od direktnih posledica nedovoljne fizičke aktivnosti.

 Ljubiša Stojimirović, na početku je rekao da nikako ne možemo imati zdravu naciju bez saradnje Ministarstva omladine i sporta i Ministarstva prosvete, nauke i tehnološkog razvoja. Počevši od fizičkog vaspitanja u školi, stvaraju se zdrave navike jednog sportiste koji kasnije može da podnese teret bavljenja sportom, naročito ako odluči da se njime bavi profesionalno. Smatra da će se problem finansiranja teško rešiti, ali pohvaljuje da se stalno i iznova pokušava. Što se tiče privatizacije, nije tačno da je svaka privatizacija sama po sebi dobra, već je važno ko i kako upravlja klubovima. Problem vidi u preranom transferu sportista, budući da je međunarodna organizacija promenila svoja pravila dozvolivši da deca odlaze već sa 15 godina, dok je ranije ta donja granica bila 28 godina. Izrazio je nadu da će se u budućnosti ostvariti bliža saradnja sa Ministarstvom prosvete, nauke i tehnološkog razvoja. Zaključio je na kraju da će podržati Predlog zakona.

 Milena Bićanin složila se sa svima da je jako dobro što ovoj sednici prisustvuju i ministar sporta i ministar prosvete. Napomenula je kako često ne znamo ko zapravo sprema decu za takmičenja, da li trener ili nastavnik u školi, takođe da se često favorizuju deca koja se takmiče i osvajaju medalje, kao i oni koji su ih pripremali što je jedna veoma loša praksa. Uputila je pitanje ministru prosvete, kao profesionalnom sportisti koji ima dovoljno iskustva ako zna kojim osnovnim ugovorom je vazan za klub, koji su ti sporedni ugovori i na koji način bi trebalo sve to da bude regulisano zašto pristaje na sve to uopšte. Pitanje se ne odnosi na ministra lično nego na sve one koji pristaju na uslove koji su im neprihvatljivi. Smatra da jedan dobar zakon mora definisati koje to veštine i stavove sport treba da razvije.

 Vanja Udovičić, ministar omladine i sporta, rekao je da što se tiče ugovora i pitanja zašto sportista pristaje na neprihvatljive uslove, da iz ličnog iskustva može reći kako nijedan sportista tokom karijere ne razmišlja o završetku iste i nema u vidu da se život posle toga nastavlja smatrajući da će se finansijski obezbediti do tada. Često je sportisti važna suma novca koju će dobiti kao i kojom dinamikom, a ne da li je njihov ugovor overen u savezu. Kada dođe do problema i spornih situacija sportista, kao i njegovi roditelji saznaju da on nije adekvatno osiguran, niti pravno zaštićen. Dakle, reč je prvenstveno o neznanju, nerazmišljanju i nekoj vrsti ucene jer kada se pred sportistu stavi jedna, a ne deset ponuda, on će nju svakako prihvatiti trudeći se da izvuče maksimum. Iz tih razloga je važna overa ugovora. Namet za overu ugovora koji je povećan je svakako bolje rešenje i doneće sportisti mnogo više koristi kasnije, zaštitiće ga, a klubu za koji nastupa biće obavezujuća norma. Akcenat jeste na samoj fizičkoj kulturi koja se razvija kroz osnovnu i srednju školu te je zato toliko i važna saradnja ministarstava sporta i prosvete. Deci ne treba davati mobilne telefone i tablete već ih motivisati da se bave nekom sportskom aktivnošću dodao je ministar na kraju.

 Srđan Verbić, ministar prosvete na početku je rekao da želi da pruži podršku novom zakonu o sportu iz nekoliko razloga, prvo, jer ciljna grupa ovog zakona nisu sportisti nego mladi, dakle radi se o svim mladima, a ne samo o onim koji su izuzetno talentovani za neki sport. Drugo, ovaj zakon je važan zato što pogađa važno pitanje, zaštitu onih mladih ljudi koji primaju stipendije i koji su angažovani po ugovoru. To se ne odnosi samo na sportiste već i na one koji rade doktorate, jer ni oni takođe nemaju regulisan staž i nerazmišljaju o tome. Što se tiče školskog sporta treba imati u vidu da se ne koriste kapaciteti onoga što se zovu vannastavne aktivnosti. Gledano sa aspekta državnog revizora i što u njegovom izveštaju stoji, vidimo da najveći prihodi dolaze od iznajmljivanja fiskulturnih sala, npr. u 2014-toj godini u Beogradu je prihod bio 278 miliona dinara. To je zakonski legalno, ali je pitanje da li je to najbolji način da se te sale upotrebe. Dakle, treba podstaći vannastavne aktivnosti umesto iznajmljivanja sala i time uključiti što veći broj đaka u sport. Problem se ne može rešiti uvođenjem novih predmeta, jer već imamo veći broj predmeta nego što je po zakonu dozvoljeno. Rešenje je u pojačavanju vaspitne uloge škole i boljoj organizaciji vannastavnih aktivnosti.

 Marko Atlagić rekao je na početku kako smatra da tranziciju još uvek nismo prošli i da je ona bolna i teška, međutim, važno je imati viziju i ići korak po korak. Problem menadžera smatra najvećim. Izrazio je zadovoljstvo povodom isticanja uloge roditelja koju i sam smatra ključnom, kao i pojačavanje svih mogućih vaspitnih faktora u razvoju dece. Treba vratiti vaspitnu funkciju školama, kao i vaspitnu funkciju sportskim ekipama. Na kraju je dodao da smatra kako Predlog zakona ima dobru osnovu i da je sada samo potrebna njegova kvalitetna realizacija.

 Žarko Obradović napomenuo je da su obrazovanje, nauka i sport, oblasti u kojima je Srbija najuspešniji u svetu. Podržao je saradnju dva ministarstva i rekao kako bi bilo dobro uključiti profesionalne sportiste koji bi s vremena na vreme održali predavanje u školama. Što se tiče univerzitetskog sporta, ranije je bio obavezan čas fizičkog vaspitanja, to sada nije slučaj, a veoma je važno i korisno, međutim, mora se videti da li je moguće održavati takve aktivnosti, kakvo je stanje sportskih objekata i da li postoje finansijska sredstva.

 Vanja Udovičić, ministar omladine i sporta, rekao je da su pregovori u toku u vezi sa vraćanjem fizičkog vaspitanja na fakultete, kao predmet. Sportski inspektor ima prava da uđe u školsku salu i da „primeti“ da se nastavna aktivnost ne obavlja kako treba. Olimpijski komitet sprovodi edukaciju po školama, ali često se događa da profesionalni sportisti ne nalaze vremena da održe predavanja, što je posledica poljuljanog sistema vrednosti.

 Predrag Peruničić državni sekretar za sport rekao je da postoji takmičenje koje obuhvata 145 hiljada dece, predstoji olimpijada za školski sport u maju ove godine koja obuhvata 22 hiljade dece, vannastavnu aktivnost od prvog do četvrtog razreda u saradnji sa Ministarstvom prosvete.

 **Predsednica, Aleksandra Jerkov stavila je na glasanje izveštaj kojim se Narodnoj skupštini predlaže prihvatanje Predloga zakona o sportu-u načelu.**

Devet narodnih poslanika je glasalo za, niko nije bio protiv, troje nije glasalo.Konstatovano je **da je Odbor prihvatio ovaj predlog.**

 Druga tačka dnevnog reda: **Predlog zakona o izmenama i dopunama Zakona o naučno-istraživačkoj delatnosti**

Srđan Verbić, Ministar prosvete, na početku se osvrnuo na činjenicu da u poslednjih pet godina imamo drastično povećanje broja radova u naučnim časopisima što je bio i cilj. Poboljšanje izvrsnosti prepoznaje i Evropska komisija što stoji u njihovim izveštajima. Ono u čemu nije bilo uspeha jeste iskorišćavanje novca uzetog 2010-e godine kao kredit od Evropske investicione banke u iznosu od 200 miliona evra kako bi se izgradili novi instituti, fakulteti, nove labaratorije, kao i da bi se naučno-istraživačka postrojenja snabdela novom opremom. U 2014-toj godini je od planiranih 50 miliona evra za opremu iskorišćeno 27 miliona, za troškove istraživanja od planiranih 40 miliona evra iskorišćeno je samo 12 miliona, posledica toga jeste da mnogi naučnici koji su planirali opremu za svoje projekte od 2010-e nisu je do danas dobili. Namera Ministarstva jeste da se uradi reevaluacija projekata i rekategorizacija istraživača, ali to nije fer prema onima koji opremu za svoje projekte nikada nisu ni dobili. S druge strane, kada se izračuna da se u prethodnom projektnom ciklusu, dakle od 2010-e do 2015-te godine raspolaže sa 40 hiljada dinara za direktne materijalne troškove po glavi istraživača na godišnjem nivou, vidi se da nije bilo moguće napraviti neki dramatičan pomak. Iz tih razloga ne radi se još uvek reevaluacija niti novi zakon, ali sa druge strane, razlog za donošenje novog zakona jeste uvođenje institucionalnog finansiranja. Naučnici su angažovani po projektu, što znači da kad ostanu bez projekta ostaju automatski i bez posla, a to ne bi smelo da se desi. Kod nas je samo 13 hiljada istraživača, što je značajno manje od proseka. Kroz institucionalno finansiranje će se zaštititi istraživači, ali budući da je u ovom trenutku nemoguće uraditi objektivnu evaluaciju projekata, neće biti uvedeno ni institucionalno finansiranje. Ciljevi izmene i dopune ovog zakona se ogledaju u poboljšanju kvaliteta naučno-istraživačkog rada, boljoj primeni rezultata, efikasnijem i delotvornijem radu tela, dakle saveta i matičnih odbora, efikasnijom lokacijom resursa kojima raspolažemo i doprinosu izgradnji inovativnog društva. Cilj je otvaranje mogućnosti za program primenjenih istraživanja. Novina jeste uvođenje Odbora za etiku u nauci koji ima za cilj da utvrdi kada istraživač krši pravila u nučno-istraživačkom radu i ovlašćen je da preduzima različite mere, počevši od izricanja javne opomene do donošenja zaključka o pokretanju postupka za oduzimanje naučnog zvanja, pa i predloga zabrane korišćenja sredstava za nauku i istraživanja, opredeljena prema propisima Ministarstva na period od pet godina. Odbor za etiku čine šest predstavnika Zajednice instituta, šest predstavnika Konferencije univerziteta kao i jedan predstavnik SANU, koji će tu funkciju obavljati volonterski. Odbor sve predloge dostavlja Ministarstvu koje dalje odlučuje čime je jasno definisano šta je čija nadležnost. Druga novina tiče se sredstava za realizaciju projekta, jer se sada od ukupnih sredstava, najmanje 20% mora opredeliti za finansiranje direktnih materijalnih troškova na projektu. Naučnici se upravo žale na činjenicu da nije određeno koliko novca mora biti opredeljeno za direktne materijalne troškove.

 Marko Atlagić napomenuo je kako smatra da matični Odbori dugo traju, da se uvek radi o istim ljudima koji odlučuju o sudbinama naučnih istraživača. Veća kontrola će obezbediti pravedniju borbu kao i primenu zakona koji mora važiti za sve jednako. Na kraju je dodao, kako će pružiti podršku ovom predlogu zakona.

 Žarko Obradović na početku je rekao da će podržati Predlog zakona o izmenama i dopunama Zakona o naučno-istraživačkoj delatnosti. Projektno finansiranje jeste bila dobra odluka u određenom trenutku, ali promena načina finansiranja je suštinski važna promena koja će u ovom sadašnjem trenutku doneti poboljšanje. Na kraju je dodao da treba uzeti u obzir činjenicu da nisu iste mogućnosti profesora društvenih i profesora prirodnih nauka da objave rad u naučnom časopisu, jer se negde mora čekati i po par godina budući da to ne zavisi od kvaliteta rada, zato je dobar sistem da se, recimo, umesto tog rada može objaviti dva ili tri rada u nekom časopisu drugog nivoa, čime bi se svima pružila jednaka mogućnost za napredak.

 U nastavku sednice, predsedavanje je preuzeo zamenik predsednika Odbora, prof. dr. Ljubiša Stojimirović, **koji je stavio je na glasanje izveštaj kojim se Narodnoj skupštini predlaže prihvatanje Predloga zakona o izmenama i dopunama Zakona o naučno-istraživačkoj delatnosti.** Devet narodnih poslanika je glasalo za, niko nije bio protiv, jedan nije glasao. **Konstatovano je da je Odbor prihvatio ovaj predlog.**

Treća tačka dnevnog reda: **Razno**

U okviru treće tačke dnevnog reda nije bilo diskusije.

Sednica je završena u 13,00 časova.

 SEKRETAR PREDSEDNICA

Dragomir Petković mr Aleksandra Jerkov